高樓春
作者：徐積
朝代：宋

paragraphs: 山陽有客似相如，身著儒衣當酒壚。
塵埃市井不到處，烟霞往往生衣裾。
一竿橫掛數幅帛，題云酒味如醍醐。
三月高樓滿春色，椒漿瓊液盈金壺。
盤羅江筍烹淮魚，櫻實赤玉梅紺膚。
彈絲敲金半空裏，醉揮玉爵撞珊瑚。
憑闌直下是烟火，坐上清風凌太虛。
夜深正然紅蠟燭，羅幕遮風留客宿。
是人俱愛何家樓，自是何君德如玉。